SL Uradni list Evropske unije C 47/7

Končno poročilo pooblaščenca za zaslišanje v zadevi št. COMP/M.4439 – Ryanair/Aer Lingus

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 47/04)

Komisija je 30. oktobra 2006 prejela priglasitev predlagane koncentracije v skladu s členom 4 Uredbe Sveta (ES) št. 139/2004 (Uredba o združitvah), s katero podjetje Ryanair Holdings Plc (Ryanair) z javno ponudbo, objavljeno 4. aprila 2006, pridobi nadzor nad podjetjem Aer Lingus Group Plc (Aer Lingus) v smislu člena 3(1)(b) Uredbe o združitvah.

Po začetnem pregledu priglasitve je Komisija sklenila, da priglašena koncentracija spada v področje uporabe Uredbe o združitvah in da kljub upoštevanju zavez, ki jih je priglasitelj ponudil 19. novembra 2006 in naknadno spremenil 14. decembra 2006, predlagana koncentracija zbuja resne dvome o svoji združljivosti s skupnim trgom in delovanjem Sporazuma EGP.

Komisija se je zato 20. decembra 2006 odločila sprožiti postopek v skladu s členom 6(1)(c) Uredbe o združitvah. Dne 22. februarja 2007 se je Komisija ob soglasju podjetja Ryanair odločila podaljšati postopek za 20 dni v skladu drugim pododstavkom člena 10(3) Uredbe o združitvah.

Komisija je 27. marca 2007 podjetju Ryanair poslala obvestilo o nasprotovanju. Spis je bil dostopen na CD-ROM-u dne 29. marca 2007 in dodatno preko postopka „varne sobe“, o katerem sta se dogovorili podjetji Ryanair in Aer Lingus, pri katerem so se lahko tržno občutljivi podatki analizirali v okoliščinah, ki so zagotavljale ohranitev zaupnosti osnovnih podatkov. Podjetje Ryanair je 17. aprila 2007 predložilo pisni odgovor na obvestilo o nasprotovanju. Dodaten dostop do spisa je bil omogočen 1., 6. in 8. junija 2007.

Med dostopanjem do spisa je bil podjetju Ryanair nenamerno omogočen vpogled v zaupne podatke o določenih drugih strankah. Izvedeni so bili popravni ukrepi in prizadete stranke so bile o tem ustrezno obveščene.

Podjetje Ryanair ni zaprosilo za možnost, da v skladu s členom 14(1) Uredbe (ES) št. 802/2004 svoje argumente utemelji na ustnem zaslišanju.

Podjetje Ryanair je 17. aprila 2007 predložilo zaveze, da bi odpravilo pomisleke glede konkurence, opredeljene v obvestilu o nasprotovanju. Te zaveze so bile dodatno spremenjene 3. maja 2007, zaradi česar je bil v skladu s členom 10(3) Uredbe o združitvah rok podaljšan za 15 dni. Komisija je izvedla tržni preskus za te zaveze in podjetju Ryanair je bil 16., 23. in 30. maja omogočen dostop do nezaupnih odgovorov na ta tržni preskus. Niso me prosili, da preverim nepristranskost tržne poizvedbe.

Po pregledu zavez, kot jih je podjetje Ryanair spremenilo 3. maja 2007, je Komisija sklenila, da zaveze ne zadostujejo za odpravo pomislekov glede konkurence, opredeljenih v obvestilu o nasprotovanju, in da bi zato koncentracija bistveno ovirala učinkovito konkurenco na skupnem trgu.

Menim, da se osnutek odločbe nanaša le na ugovore, o katerih je podjetje Ryanair imelo priložnost izraziti svoje mnenje.

Podjetje Ryanair med postopkom ni name naslovilo nobenih vprašanj v zvezi s svojimi pravicami do obrambe.

Druge vpletene stranke

Podjetje Aer Lingus je imelo v postopku poseben položaj, saj je tarča ponudbe za sovražni prevzem in se kot tako šteje za „drugo vpleteno stranko“ v smislu člena 11(b) Uredbe (ES) št. 802/2004. Temu položaju primerno je bilo podjetje Aer Lingus močno udeleženo na vsaki stopnji postopka. Podjetju Aer Lingus so bili med preiskavo v fazi II zagotovljeni zlasti določeni ključni dokumenti. Prejelo je nezaupno različico obvestila o nasprotovanju. Omogočen mu je bil tudi dostop do drugih dokumentov v spisu, v obsegu, ki je ga je GD za konkurenco določil kot sprejemljivega, da je lahko predložilo pripombe v skladu s členom 17(2) Uredbe (ES) št. 802/2004. To je med drugim vključevalo tudi dostop do „varne sobe“, podobno kot za podjetje Ryanair. Podjetje Aer Lingus je prejelo tudi nezaupno različico odgovora podjetja Ryanair na obvestilo o nasprotovanju.

Podjetje Aer Lingus je trdilo, da mu je bil dostop do spisa neupravičeno omejen in da bi mu moral biti omogočen poln dostop do spisa na podobni osnovi kot priglasitelju, da bi lahko polno uveljavil svojo pravico do zaslišanja. To zahtevo je GD za konkurenco zavrnil in podjetje Aer Lingus se v zvezi s tem pozneje ni obrnilo name.

Podjetje Aer Lingus ni zaprosilo za priložnost, da v skladu s členom 14(2) Uredbe (ES) št. 802/2004 svoje argumente utemelji na ustnem zaslišanju.

Druge tretje stranke

Dve zainteresirani tretji stranki v smislu člena 11(c) Uredbe (ES) št. 802/2004, tj. irsko ministrstvo za promet (IMP) in SIPTU, sindikat, ki predstavlja zaposlene podjetja Aer Lingus, sta zaprosili za vključitev postopek. Z odločbama z dne 4. in 12. aprila 2007 sem se odločila, da ju vključim v postopek. V skladu s tem jima je GD za konkurenco omogočil, da sta lahko izrazila svoji mnenji.

Sklepna ugotovitev

Ob upoštevanju zgoraj navedenega menim, da je bila pravica do zaslišanja vseh udeležencev v tem postopku spoštovana.